Diari Oficial de la Generalitat Valenciana


Sumari del DOGV 9792, del 20-02-2024 (2024/1380)

ACORD número 418/XI, de 6 de febrer de 2024, de la Mesa de les Corts Valencianes, pel qual s'aproven les normes reguladores del sistema d'informació de les Corts Valencianes.
------------------------------------------------------------------------------------------------------------------------------------------------------------------------------

### Dades del document

Número de DOGV
:   9792

Data del DOGV
:   20-02-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/1380


Data del document
:   06-02-2024

Organisme emissor
:   Corts Valencianes

Tipus de document
:   Acord

Descriptors 

:   * Corts Valencianes
    * legislació

ACORD número 418/XI, de 6 de febrer de 2024, de la Mesa de les Corts Valencianes, pel qual s'aproven les normes reguladores del sistema d'informació de les Corts Valencianes. [2024/1380]  
Mesa de les Corts Valencianes  
La Llei 2/2023, de 20 de febrer, reguladora de la protecció de les persones que informen sobre infraccions normatives i de lluita contra la corrupció, per la qual es transposa la Directiva (UE) 2019/1937, del Parlament Europeu i del Consell, de 23 d'octubre de 2019, obliga les cambres legislatives, en els mateixos termes que les administracions públiques, a implantar un canal intern d'informació per a protegir les persones que informen sobre els fets o les omissions previstos en l'article 2 que estiguen relacionats amb l'activitat i el funcionament de les Corts.  
En compliment d'aquesta llei i amb la consulta prèvia al Consell del Personal, la Mesa de les Corts Valencianes aprova les normes següents.  
  
CAPÍTOL I  
Disposicions generals  
  
Article 1. Objecte  
Aquestes normes tenen per objecte regular el sistema intern d'informació que s'implanta en les Corts Valencianes per a complir amb la Llei 2/2023, de 20 de febrer, reguladora de la protecció de les persones que informen sobre infraccions normatives i de lluita contra la corrupció (d'ara endavant, Llei 2/2023).  
  
Article 2. Àmbit material d'aplicació  
1. Aquesta norma protegeix les persones físiques que informen, en el context laboral o professional relacionat amb l'actuació d'índole administrativa de les Corts Valencianes, sobre les infraccions del dret de la Unió Europea o sobre les accions i les omissions que puguen constituir infraccions penals o administratives greus o molt greus i les comuniquen a través de les vies i els procediments que estableix.  
  
2. La protecció prevista en aquesta norma per a les persones treballadores que informen sobre infraccions del dret laboral en matèria de seguretat i salut en el treball s'entén que es produeix sense perjuí del que estableix la normativa específica.  
3. S'exclouen de l'àmbit d'aplicació material d'aquesta norma les informacions a les quals es refereixen els apartats 4 i 5 de l'article 2 de la Llei 2/2023.  
  
Article 3. Àmbit personal d'aplicació  
1. Aquesta norma s'aplica a les persones informants que presten serveis en les Corts Valencianes i tenen la condició de personal funcionari o personal laboral, sempre que hagen obtingut informació sobre eventuals infraccions en el context estatutari o laboral i que aquesta informació es trobe dins de l'àmbit material d'aplicació de la norma. Així mateix, s'aplica a qualsevol persona que treballe per a o sota la supervisió i la direcció de contractistes, subcontractistes i proveïdors de la cambra.  
  
2. Aquesta norma també s'aplica a les persones informants que revelen públicament informació sobre infraccions obtinguda en el marc d'una relació ja finalitzada amb les Corts Valencianes de caràcter laboral o funcionarial, becaris o persones treballadores en períodes de formació. Igualment s'aplica a aquelles persones la relació laboral de les quals encara no ha començat, sempre que la informació sobre infraccions s'haja obtingut durant el procés de selecció.  
3. Les mesures de protecció de la persona informant també s'apliquen, si escau, a les persones esmentades en els apartats 3 i 4 de l'article 3 de la Llei 2/2023.  
4. S'exclouen de l'àmbit personal d'aplicació d'aquesta norma, per mancar de vinculació amb les funcions d'índole administrativa que s'exerceixen en l'administració parlamentària, els diputats i les diputades de les Corts Valencianes en l'exercici de les seues funcions parlamentàries, el personal funcionari d'altres administracions comissionades de les Corts Valencianes, el personal eventual de la cambra i el personal dels grups parlamentaris.  
  
  
CAPÍTOL II  
Sistema intern d'informació  
  
Article 4. Principis generals del Sistema Intern d'Informació  
1. Dins del Sistema Intern d'Informació s'integra el Canal Intern de Denúncies de les Corts Valencianes, el qual ha de ser accessible des del portal web institucional i ser la via preferent per a informar en els termes previstos en la Llei 2/2023. Aquest canal ha de permetre realitzar comunicacions en les formes, amb els requisits, els advertiments i les informacions previstes en la llei esmentada.  
2. El Sistema Intern d'Informació es regeix pels principis següents:  
  
a) Confidencialitat de la identitat de l'informant i de qualsevol tercer esmentat en la comunicació de la denúncia.  
b) Garantia d'indemnitat i prohibició expressa de represàlies contra els informants.  
c) Sotmetiment de les actuacions de verificació a la presumpció d'innocència i al respecte al dret a l'honor per als afectats per les informacions trameses.  
d) Respecte al dret a la protecció de dades de caràcter personal i compliment de la seua normativa.  
e) Autonomia i independència del responsable del Sistema Intern d'Informació en l'exercici de les seues funcions, com també deure de sigil i reserva de tota informació de la qual tinga coneixement a conseqüència de l'exercici de la seua funció.  
f) Cooperació i col·laboració dels empleats i les empleades públics de les Corts.  
g) Foment de la cultura de la prevenció i de les accions de sensibilització i formació, en particular, mitjançant l'organització d'activitats formatives específiques i l'elaboració i difusió d'informació i documents divulgatius sobre el Sistema Intern d'Informació.  
  
3. En l'inici de la pàgina web institucional ha de constar, en secció separada i fàcilment identificable, la informació, expressada de manera clara i senzilla, sobre l'ús del Canal Intern de Denúncies, com també sobre els principis essencials del procediment de gestió, d'acord amb l'article 25 de la Llei 2/2023.  
4. Es crea un llibre registre electrònic de les informacions rebudes i de les investigacions internes a les quals hagen donat lloc; garantint-se, en tot cas, els requisits de confidencialitat en els termes de l'article 26 de la Llei 2/2023. Aquest registre no és públic i únicament a petició raonada de l'autoritat judicial competent, mitjançant interlocutòria, en el marc d'un procediment judicial i sota la tutela d'aquella, pot facilitar-se l'accés total o parcial al contingut del registre esmentat, tot això sense perjuí de l'article 32 de la Llei 2/2023.  
  
5. Les dades personals relatives a les informacions rebudes i a les investigacions internes a què es refereix l'apartat anterior sols es conserven durant el període necessari i proporcionat a l'efecte de complir amb aquesta norma. En cap cas no es poden conservar les dades per un període superior a deu anys.  
  
Article 5. Gestió del Sistema Intern d'Informació de les Corts Valencianes i responsable del sistema  
1. El sistema d'informació el gestiona la Secretaria General de la cambra i el responsable és un òrgan col·legiat integrat per tres funcionaris o funcionàries de carrera de les Corts Valencianes, designats per la Mesa de les Corts Valencianes, a proposta del lletrat major-secretari general, una vegada oït el Consell de Personal.  
2. De conformitat amb l'article 8.2 de la Llei 2/2023, l'òrgan col·legiat ha de delegar en un dels seus membres les facultats de gestió del Sistema Intern d'Informació i de tramitació d'expedients d'investigació.  
  
3. Tal com estableix l'article 8.3 de la llei, el nomenament de la persona responsable i de la resta de membres de l'òrgan col·legiat s'ha de notificar a les autoritats autonòmiques competents.  
4. L'òrgan col·legiat responsable ha de realitzar les seues funcions amb independència funcional i disposar dels mitjans personals i materials necessaris per a exercir adequadament la seua funció.  
  
Article 6. Drets i garanties de la persona informant  
1. L'informant, en les seues actuacions, té dret a:  
a) Decidir si desitja formular la informació de manera anònima o amb la seua identificació. En tot cas s'ha de respectar la reserva de la identitat, que no pot revelar-se a terceres persones.  
b) Formular la informació verbalment (exclusivament de manera presencial) o per escrit (ja siga mitjançant correu postal, electrònic o a través del lloc web de les Corts).  
c) Indicar un domicili, correu electrònic o lloc segur on rebre, si escau, les comunicacions corresponents o renunciar a rebre-les.  
  
d) Comparéixer davant el responsable del Sistema Intern d'Informació per iniciativa pròpia.  
e) Ser informat, de manera expressa, que la seua identitat és en tot cas reservada, que no es comunica a les persones a les quals es refereixen els fets relatats ni a tercers.  
f) Conèixer l'estat de la tramitació de la seua informació i els resultats de les actuacions de verificació.  
g) Exercir els drets previstos en el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades.  
h) Qualssevol altres que li reconeguen la Constitució i les lleis.  
2. L'informant, en els termes previstos per l'article 36 de la Llei 2/2023, no pot ser objecte de cap tipus de represàlia, fins i tot quan del resultat de les actuacions d'investigació es concloga que no s'ha produït cap fet o conducta inclosa en el seu àmbit material d'aplicació. Sense perjuí d'açò, quan la persona responsable del sistema aprecie mala fe en la comunicació de la informació l'ha de traslladar al Ministeri Fiscal i/o a l'autoritat administrativa competent, als efectes que escaiguen.  
  
  
Article 7. Drets i garanties de la persona afectada  
La persona afectada per la comunicació d'una informació té dret a:  
  
a) La presumpció d'innocència i a la protecció durant el transcurs de les actuacions de verificació.  
b) Rebre la informació necessària que li permeten exercir el dret de defensa; accedir a l'expedient amb els límits previstos en aquestes normes, i al·legar el que estime oportú.  
c) La confidencialitat, durant les actuacions de verificació, de les seues dades personals, evitant qualsevol tipus de difusió d'informació que puga afectar el seu dret a l'honor, la intimitat i la protecció de dades.  
  
d) Ser objecte d'una investigació ajustada a la legalitat, objectiva i imparcial.  
e) Qualssevol altres drets que els reconeguen la Constitució i les lleis.  
  
Article 8. Garantia de confidencialitat i protecció de dades personals  
  
1. El responsable del Sistema d'Informació ha de guardar el degut secret pel que fa a qualsevol informació de la qual tinga coneixement a conseqüència del que disposen aquestes normes. No pot utilitzar-la per a fins diferents dels expressament establits per l'ordenament jurídic.  
  
2. Llevat que l'informant sol·licite expressament el contrari, s'ha de guardar confidencialitat pel que fa a la seua identitat, de manera que no siga revelada a cap persona. En totes les comunicacions, actuacions de verificació o sol·licituds de documentació que es duguen a terme s'han d'ometre les dades relatives a la identitat de l'informant, com també qualsevol altra dada o circumstància que puguen conduir, directament o indirectament, a la identificació.  
3. Igualment, s'ha de guardar confidencialitat i preservar la identitat dels afectats i dels tercers esmentats en la informació tramesa.  
  
4. La identitat de l'informant i de les persones afectades, d'acord amb l'article 33 de la Llei 2/2023, només es pot comunicar a l'autoritat judicial, al Ministeri Fiscal o a l'autoritat administrativa competent quan, en el marc d'una investigació penal, disciplinària o sancionadora, així ho estableixen les lleis.  
5. El tractament de dades personals que derive de l'aplicació d'aquesta norma es regeix pel títol VI de la Llei 2/2023.  
  
  
CAPÍTOL III  
Procediment de gestió d'informacions  
  
Article 9. Enviament i recepció d'informació  
1. La tramesa de la informació sobre la comissió de fets o conductes incloses en l'àmbit material d'aplicació previst en aquestes normes es pot realitzar de manera anònima o amb la identificació de l'informant. No obstant això, s'hi han d'adoptar les mesures organitzatives i tècniques necessàries per a preservar la confidencialitat de la seua identitat.  
2. La tramesa de la informació es pot realitzar, a elecció de l'informant, en qualsevol de les formes i els mitjans previstos en aquestes normes. Per a rebre les denúncies, les Corts Valencianes han de disposar d'una plataforma electrònica accessible des de la web institucional. La presentació de la informació també es pot realitzar mitjançant reunió presencial amb el responsable del Sistema Intern d'Informació; la qual ha de tenir lloc dins del termini màxim de set dies hàbils comptats des de la sol·licitud.  
3. La informació tramesa ha de tenir una descripció de l'acció o omissió, que ha d'estar relacionada amb l'activitat administrativa de les Corts Valencianes, i identificar, sempre que siga possible, la persona o persones que hagen participat i la data certa o aproximada en què s'ha produït. També s'hi ha d'indicar les persones o els òrgans als quals, si escau, s'ha tramés prèviament la informació i, a més, pot aportar-s'hi qualsevol documentació o element de prova que estiga a la seua disposició i que puga facilitar la verificació de la informació.  
  
4. Rebuda la informació o realitzada la reunió presencial, s'ha de registrar en el sistema de gestió del Canal Intern de Denúncies, obrir l'expedient en el llibre registre i assignar-li un codi d'identificació.  
  
5. El justificant de recepció de la comunicació s'ha de trametre a l'informant en els cinc dies naturals següents a la recepció, llevat que això puga posar en perill la confidencialitat de la comunicació.  
  
Article 10. Admissió a tràmit de la informació  
1. El responsable del Sistema Intern d'Informació ha de comprovar si la comunicació rebuda relata fets o conductes incloses en l'àmbit d'aplicació material i si guarden relació amb l'activitat administrativa de les Corts Valencianes, i decidir sobre l'admissió o inadmissió en un termini no superior a deu dies hàbils.  
2. Són causes d'inadmissió les següents:  
a) Que els fets o conductes relatats manquen manifestament de versemblança o fonament.  
b) Que els fets o conductes relatats no entren dins de l'àmbit material d'aplicació.  
c) Que els fets o conductes relatats no contenen informació nova i significativa sobre procediments acabats, llevat que s'hi aprecien noves circumstàncies de fet o de dret que justifiquen un nou procediment.  
  
d) Que la informació sobre els fets o conductes relatats ha sigut obtinguda mitjançant la comissió d'un delicte.  
e) Que els fets o conductes relatats no guarden relació amb l'activitat administrativa de les Corts Valencianes.  
3. L'admissió o inadmissió s'ha de comunicar a l'informant, llevat que siga una persona anònima o haja renunciat expressament a rebre qualssevol comunicacions del responsable del Sistema Intern d'Informació.  
4. En aquells supòsits en què els fets relatats puguen ser indiciàriament constitutius d'il·lícit penal, el responsable del Sistema Intern d'Informació ha de traslladar immediatament la informació al Ministeri Fiscal.  
  
Article 11. Actuacions de verificació  
1. Les tasques de verificació del responsable del Sistema Intern d'Informació comprenen totes aquelles actuacions encaminades a comprovar els fets o conductes relatats a l'efecte de determinar la tramitació que s'ha de donar a la informació.  
A aquest efecte, pot sol·licitar la documentació o informació addicional que estime oportú, tant a l'informant com a les persones o òrgans que puguen disposar de la documentació o informació necessària.  
  
2. Les actuacions de verificació han de comprendre, sempre que siga possible, una entrevista amb l'afectat en la qual, amb absolut respecte a la presumpció d'innocència, se'l convide a exposar la seua versió de fets i a aportar-hi els mitjans de prova que considere adequats i pertinents.  
3. S'ha d'informar l'afectat sobre la possibilitat d'intervenir en el procediment d'investigació assistit d'advocat. S'ha de garantir que l'afectat per la informació té accés a l'expedient una vegada que s'han dissociat les dades que puguen portar a la identificació de l'informant. També s'ha d'informar l'afectat sobre el dret a presentar-hi al·legacions per escrit i que pot ser oït en qualsevol moment del procediment.  
  
4. S'ha d'informar l'afectat sobre el tractament de les seues dades personals d'acord amb el que preveu l'article 13 del Reglament (UE) 2016/679, del Parlament Europeu i del Consell, de 27 d'abril de 2016, i en la forma disposada en l'article 11 de la Llei orgànica 3/2018, de 5 de desembre, de protecció de dades personals i garantia dels drets digitals.  
  
  
Article 12. Acabament de les actuacions. Informe final  
1. Concloses les tasques de verificació, l'òrgan col·legiat responsable del Sistema Intern d'Informació ha d'emetre un informe en el qual conste l'exposició dels fets o conductes denunciats, el codi d'identificació i la data de registre, les tasques de verificació practicades i les conclusions a què s'ha arribat mitjançant la valoració de les diligències practicades i dels indicis que les sustenten. Pot adoptar alguna de les decisions següents:  
a) Arxiu del procediment, quan del procediment seguit no es puga deduir la comissió de fets o conductes dins de l'àmbit d'aplicació material de la Llei 2/2023 que guarden relació amb l'activitat i el funcionament de les Corts Valencianes.  
b) Tramesa de la informació i l'informe final a l'òrgan competent de les Corts Valencianes per a perseguir els fets o conductes denunciades. En aquest cas, s'ha de comunicar immediatament al lletrat o lletrada major.  
2. La decisió adoptada en l'informe final s'ha de notificar, si escau, a l'informant i a l'afectat.  
3. El termini per a finalitzar el procediment i, si escau, respondre a l'informant no pot superar els tres mesos des que es rep la informació.  
  
  
Article 13. Recursos  
Les decisions del responsable del Sistema Intern d'Informació no són recurribles en via administrativa ni en via contenciosa administrativa, sense perjuí del recurs administratiu o contenciós administratiu que es puga interposar per l'eventual resolució que pose fi al procediment sancionador o disciplinari que puga incoar-se pels fets denunciats.  
  
  
  
DISPOSICIONS ADDICIONALS  
  
Primera. Informe anual del responsable del Sistema Intern d'Informació  
L'òrgan responsable del sistema d'informació del Canal Intern de Denúncies ha d'elaborar un informe anual de seguiment d'aquestes normes per a la Mesa de les Corts Valencianes. Hi pot incloure propostes de millora i d'actualització del Sistema Intern d'Informació.  
  
  
Segona. Dret supletori  
En defecte d'aquestes normes, s'hi aplica supletòriament la Llei 39/2015, d'1 d'octubre, del procediment administratiu comú de les administracions públiques, i la Llei 40/2015, d'1 d'octubre, de règim jurídic del sector públic.  
  
  
DISPOSICIÓ FINAL   
  
Única. Publicació i entrada en vigor  
Aquestes normes entren en vigor el mateix dia que es publiquen en el Butlletí Oficial de les Corts Valencianes i s'han de trametre al Diari Oficial de la Generalitat Valenciana per a publicar-les.  
  
Palau de les Corts Valencianes  
  
València, 6 de febrer de 2024  
  
Llanos Massó Linares,  
Presidenta  
  
Víctor Soler Beneyto,  
Secretari primer